深閨|Anson Lo信神徒會喊住祝福自己 「但唔覺得我會拍到拖」
Anson Lo新歌《深閨》歌詞再由Wyman(黃偉文)操刀,講述愛上一個人之後,可以為對方變得黐家、被對方獨佔,甚至放棄名利。不過原來Anson Lo聽完徐浩嘅曲後,想要的是一首與求婚有關的作品,但遭Wyman否決,最後以《深閨》講出肯定的愛。
新歌MV上架後,神徒紛紛留言表示︰「如果拍拖的話,會送上祝福」,身為當事人到底信唔信呢?Anson Lo笑說:「信,但好多人都話會喊住祝福,我都信大家可能會喊。如果我真係拍拖我會公開,但我諗唔會係呢一兩年嘅事,同埋我唔太soical,我唔覺得我會拍到拖,即係我睇返我前5年嘅工作模式,無social life、平時做嘢就係做嘢。」對於熱戀嘅感覺,Anson Lo笑言已經唔記得係什麼一回事。
推飯局、減應酬成了Anson Lo近年的習慣,自評深閨指數滿分,他解釋是因為初入行時,與友人聚餐、健身後,變大形簽名會、合照現場。「嗰時唔會say no,但結果係影咗好耐,塞住咗好多人喺度,最後要求助AM Team同事call的士走人,試過一兩次我就出街唔影相,但我又唔想見到拒絕對方後嘅失望表情,咁就索性唔出街。」對於呢種斬腳趾避沙蟲嘅方式,Anson Lo亦認為不健康,所以近年亦開始作出改變,除出街外,亦會召集朋友到家中作客。
一直與家人同住嘅Anson Lo去年搬出來獨居,但所謂嘅搬出來其實只係搬到同一大廈另一單位,而當初想要有私人空間的念頭,主因是唔想父母見到自己受壓的模樣,而能夠租到同一大廈兩個單位,Anson Lo都忍唔住沾沾讚自己叻仔。「我同唔到佢哋食飯,幾夜都好,都會嚟一嚟我屋企,但我會feel到佢係想呵護、怕我唔開心,但其實我根本無發生任何嘢,我係好appreciate,但覺得佢過份擔心,同埋可能因為父母退休,佢追我嘅消息好貼。佢哋唔會問返我,因為都知道我唔太鍾意解釋,通常見到我先會講幾句。」
為怕擔心,加上自覺長大,Anson Lo盡量減少在父母面前流露負面情緒,慢慢學會了獨立消化,而MIRROR兄弟當中,比較會與Jeremy分享。「佢都係聽,同埋如果佢唔feel到我唔開心,會拍一拍我大髀,完㗎啦。佢用佢嘅方法去陪住、安慰你,未必會俾實際意見,但朋友有時就係咁。」95 Line早前喺美加巡唱時,趁有空檔不時外出,隨意打扮、連鬚都唔剃嘅感覺Anson Lo坦言十分自在。而「比較鍾意買嘢」嘅Anson Lo 坦言近幾年已經無喺香港行街shopping,改為線上購物或由經理人出門代購,更自爆因為怕亂使錢,近年才擁有信用卡⋯想知教主買嘢基因有幾強,睇埋影片就知道。
Makeup:Rainbow Chung @ Annie G. Chan Makeup Centre
Hair:Denny Ku @ CHIC Private I Salon
Wardrobe: Swank
Stylist: PIPA Creative
場地: Studio meta